钦定古今图书集成/历象汇编/乾象典/第063卷
## 钦定古今图书集成/历象汇编/乾象典/第063卷

| 钦定古今图书集成 历象汇编 第六十三卷 |

| |

钦定古今图书集成历象汇编乾象典

第六十三卷目录

星辰部外编二

乾象典第六十三卷

《法苑珠林星宿部》如《大集经》云：尔时，娑伽罗龙王白
殊致罗婆菩萨言：“大士，是星宿者，本谁所说？谁作大
圣小星？谁作日月？何日之中，何星在先？于虚空中复
谁安置三十日月十二月年？云何为时？系属何处？姓
何字谁？何善？何恶？何食？施？若为是昼？是夜，日月星宿
复若为行？等？汝于诸圣中第一最尊，愿愍我龙，具足
解说，我等闻已，脱苦奉行。”尔时，殊致罗婆菩萨告诸
龙言：“过去世时此贤劫初有一天子名曰大三摩多，
端正少双才智聪明，以正行化常乐寂静，不乐爱染
常乐洁身。王有夫人多贪色欲，王既不幸无处遂心。
曾于一时见驴命群根相出见，欲心发动脱衣就之，
驴见即交遂成胎藏，月满生子，头耳”口眼悉皆似驴，
唯身类人而复麤涩，駮毛被体与畜无殊。夫人见之
心惊怖畏，即便委弃投于厕中，以福力故处空不坠。
时有罗刹妇名曰驴神，见儿不污念言：“福子。”遂于空
中接取洗持，将往雪山乳哺畜养，犹如己子等无有
异。及至长成教服仙药，与天童子日夜共游。复有大
天亦来爱护此儿，饮食甘果药草，身体转异，福德庄
严，大光照耀，如是天众同共称美，号为佉卢虱吒。〈汉言
驴唇〉大仙圣人，以是因缘，彼雪山中并及馀处，悉皆化
生种种好华、好果、好药好香、种种清流、种种好鸟，在
所行住普皆丰盈。以此药果资益因缘，其馀形容麤
相悉转，身体端正，唯唇似驴，是故名为驴唇仙人。是
驴唇仙人学于圣法，经六万年翘于一脚日夜不下
无有倦心。天见大仙受如是苦。时诸梵众及帝释天，
并馀上方欲色界等，和合悉来礼拜供养，乃至龙众、
修罗、夜叉一切云集，所有仙圣修梵行人，皆来到此。
驴唇圣人边睹，设供养已合掌问言：“大仙圣人欲求
何等？唯愿为我诸天说之。若我能，即当相与，终不吝
惜。”尔时驴唇闻是语已，内心庆幸，答诣天言：“必能称
我情所求者，今当略说。我念宿命，过去劫时，见虚空
中有诸列宿日月五星，昼夜运行而守常度，为于天
下而作照明，我欲了知分别识解暗瞑故不惮劬劳，
此贤劫初无如是事。汝等一切诸天龙神，怜我故来，
愿说星辰日月法用，犹如过去置立安施，造作便宜、
善恶好丑，如我所愿具足说之。”一切天言：“大德仙人！
其事甚深，非我境界。若为怜愍一切众生，如过去时，
愿速自说。”尔时，佉卢虱吒仙告一切天言：“初置星宿
昴为先首，众星轮转运行虚空。”告诸天众：“说昴为先
首其事是不？”尔时日天而作是言：“此昴宿者常行虚
空历四天下，恒作善事饶益我等，知彼宿属于火天。”
是时众中有一圣人，名大威德，复作是言：“彼昴宿者
我妹之子，其星有六，形如剃刀，一日一夜历四天下，
行三十时，属于火天，姓鞞耶尼，属彼宿者祭之用酪。
复次置毕为第二宿，属于水天，姓颇罗堕。毕有五星，
形如立叉，一日一夜行三十五时，属毕宿者祭用鹿
肉。复次置觜为第三宿，属于月天，即是月天子，姓《毗
黎伽》耶尼。星数有三，形如鹿头，一日一夜行十五时，
属觜宿者祭用根及果。复次，置参为第四宿，属于日
天，姓婆利失𫄨，其性大恶多于瞋忿，止有一星，如妇
人黡，一日一夜行三十五时，属参宿者祭用醍醐。复
次置井为第五宿，属于日天，姓婆利失𫄨，其星有两，
形如脚迹，一日一夜行十五时，属井宿者以秔米华
和蜜祭之。复次，置鬼为第六宿。属岁星天。岁星之子。
姓炮波那毗。其性温和乐修善法。其有三星犹如诸
佛。”《满相》“一日一夜行三十时，属鬼宿者。亦以秔米
华和蜜祭之。复次置柳为第七宿，属于蛇天，即姓蛇
氏。止有一星如妇人黡。一日一夜行十五时，属柳星
者祭用乳糜。”〈右此七宿当于东门〉

复次，置南方第一之宿，名曰七星，属于火天，姓宾伽
耶尼。其有五星，形如河岸，一日一夜，行三十时，属此
星者，宜用秔米乌麻作粥祭之。复次，置张为第二宿，
属福德天，姓瞿昙弥。其星有二，形如人之脚迹，一日
一夜行三十时，属张宿者将毗罗婆果以用祭之。复
次，置翼为第三宿，属于林天，姓㤭陈如。其有二星，形
如脚迹，一日一夜行十五时，属翼星者用青黑豆煮
熟祭之。复次置轸为第四宿，属沙毗黎帝天，姓迦遮
延，蝎仙人子。其星有五，形如人手，一日一夜行三十
时，属轸星者作莠稗饭而以祭之。复次，置角为第五
宿，属喜乐天，姓质多罗延尼乾闼婆子。止有一星如妇人黡，一日一夜行十五时，属于角者，以诸华饭而
祭之。复次，置亢为第六宿，属摩姤罗天，姓迦旃延尼，
其有一星如妇人黡，一日一夜行十五时，属亢星者，
当取菉豆和酥蜜煮，以用祭之。复次，置氐为第七宿，
属于火天，姓些者利多耶尼。一日一夜，行三十五时，
属氐宿者，取种种华，作食祭之。〈右此七宿当于南门〉
复次，置西方第一之宿，其名曰房，属于慈天，姓阿蓝
婆耶尼。房有四星，形如璎珞，一日一夜行三十时，属
房宿者以酒肉祭之。次复，置心为第二宿，属帝释天，
姓罗延那。心有三星，形如大麦，一日一夜行十五时，
属心星者以秔米粥而用祭之。次复，置尾为第三宿，
属猎师天，姓伽遮耶尼。尾有七星，形如蝎尾，一日一
夜行三十时，属尾星者以诸果根作食祭之。次复，置
箕为第四宿，属于水天，姓持义迦旃延尼。箕有四星，
形如牛角，一日一夜行三十时，属箕宿者取尼拘陀
皮汁祭之。次复，置斗为第五宿，属于火天，姓摸伽逻
尼。斗有四星如人拓地，一日一夜行四十五时，属斗
宿者以秔米华和蜜祭之。次复，置牛为第六宿，属于
梵天，姓梵岚摩。牛有三星，形如牛头，一日一夜，行于
六时，属牛宿者以醍醐而用祭之。次复置女为第七
宿，属毗纽天，姓帝利伽遮耶尼。女有四星，如大麦粒，
一日一夜，行三十时，属女宿者以鸟肉祭之。〈右此七宿当于
西门〉

次复置北方第一之宿，名为虚星，属帝释天，娑婆天
子，姓㤭陈如。虚有四星，其形如鸟，一日一夜行三十
时，属虚星者煮乌豆汁而用祭之。次复置危为第二
宿，属多罗拏天，姓单那尼，一日一夜行十五时，属此
危宿者以秔米粥而用祭之。次复置室为第三宿，属
蛇头天，蝎天之子，姓阇都迦尼拘。室有二星，形如脚
迹，一日一夜行三十时，属室宿者以肉血祭之。次复
置壁为第四宿，属林天。婆娄那子，姓陀难阇，壁有二
星形如脚迹，一日一夜行四十五时，属壁星者以肉
祭之。次复置奎为第五宿，属富沙天，姓阿虱吒排尼。
奎有一星如妇人黡，一日一夜行三十时，属奎宿者
以酪祭之。次复，置娄为第六宿，属乾闼婆天，姓阿舍
婆。娄有三星形如马头，一日一夜行三十时。属娄星
者以大麦饭并肉祭之。次复置胃为第七宿，属阎摩
罗天，姓跋伽毗。胃有三星，形如鼎足，一日一夜行四
十时。属胃宿者，以秔米乌麻及以野枣而用祭之。〈右此
七宿当于北门〉

“此二十八宿，有五宿行，四十五时，所谓毕、参、氏、斗、壁
等。二十八宿，言义广多，特难深趣，故不具宣。我今略
说是宿时，同闻诸天皆悉欢喜。”尔时佉卢虱吒仙人，
于大众前合掌说言：“如是安置日月年时大小星宿，
何者名为有六时耶？”答曰：“正月名暄暖时，三月名种
作时，五月、六月名求降雨时，七月八月名物欲熟时，
九月、十月，名寒冻之时；十一月、十二月合此十二月
大雪之时，是十月分为六时。又大星宿其数有八，所
谓岁星、荧惑星、镇星、太白星、辰星、日星、月星、荷逻侯
星。又小星宿有二十八，所谓从前昴至胃诸星是也。
我作如是次第安置，汝等皆得见闻。于意云何？”尔时，
一切天、人、仙人、阿修罗、龙及那罗等，皆悉合掌，咸作
是言：“如今天仙于天人间最为尊重，乃至诸龙及阿
修罗无能胜者，智慧慈悲最为第一，于无量劫不忘，
怜愍一切众生故获福报。一切天人之间，无有如是
智慧之者。如是法用，更无众生能作是法，皆悉随喜
安乐我等。善哉大德，安隐众生。”是时，佉卢虱吒仙人
复作是言：“此十二月一年始终，如此方便大小星等，
刹那时法皆已说竟。又复安置四天王，于须弥四方
面所各置一王，是诸方所各饶众生，是时一切大众
皆称善哉，欢喜无量。是时天、龙、夜义、阿修罗等，日夜
供养。复于后过无量世，更有仙人名伽力，出现于世，
后更别说置于星宿小大月法时节要略。今且列，二
十八”宿，所属不同，各有灵卫。故《大集经》云：尔时，佛告
娑婆世界主大梵天王、释提桓因四天王言：“过去天
仙，云何布置诸宿曜辰，摄护国土，养育众生？”大梵天
王等而白佛言：“过去天仙分布安置诸宿曜辰，摄护
国土，养育众生，于四方中，各有所主。东方七宿：一者、
角宿主于众鸟，二者、亢宿主于出家求圣道者。三者，
氐宿主水主众生。四者，房宿主行车求利。五者，心宿
主于女人。六者，尾宿主洲渚众。七者，箕宿主于陶师。”
南方七宿：“一者，井宿主于金师。二者，鬼宿主于一切
国王大臣。三者，柳宿主雪山龙。四者，星宿主巨富者。
五者，张宿主盗贼。六者，翼宿主商人。七者，轸宿主须
罗吒国。”西方七宿：“一者，奎宿主行船人；二者、娄宿主
于商人；三者，胃宿主于婆楼迦国；四者、昴宿主于水
牛；五者、毕宿主一切众生；六者，觜宿主鞞提诃国；七
者、参宿主于刹利。北方七宿：一者，斗宿主浇部沙国；
二者，牛宿主于刹利及安多钵竭那国；三者、女宿主
鸯伽摩伽陀国；四者、虚宿主那遮罗国；五者、危宿主
著华冠；六者室宿主乾陀罗国、输卢那国，及诸龙蛇腹行之类；七者壁宿主乾闼婆善乐者。大德婆伽婆，
过去天仙是。如布置四方诸宿，摄护国土养育众生。”
尔时，佛告梵王等言：“汝等谛听！我于世间天人仙中，
一切知见最为殊胜，亦使诸曜星辰摄护国土养育
众生。汝等宣告令彼得知，如我所分国土众生”，各各
随分摄护养育，分国多少各属二十八宿。问曰：此之
诸星形量大小云何？答曰：依《增一阿舍经》云：“大星一
由旬，小星二百步。”《楼炭经》云：“大星围七百里，中星四
百八十里，小星二十里。”星是诸天宫宅。《瑜伽论》云：“诸
星宿中其星大者十八拘卢舍，其中者十拘卢舍，最
小者四拘卢舍。”述曰：若依《内经》，“此诸星宿并是诸天
宫宅，内有天住。依报所感，福力光现。若依俗书，即云
是石。故宋时星落，殒星如石。或云非星，是天河石落。
故俗书云：‘天河共地河相运。故河内时有石落，如须
弥象《图山经》云：‘天空有河，名耶摩罗，于虚空中行，亦
有大石小砂。时有漏失，即执为星’’。”此非正经，是俗所
造，妄述流行，非是佛说。唐贞观十八年十月内。汾州
并州文水县两界天大雷震空中云内落一石。下大
如碓。脊高腹平。其文水县丞张孝静共汾州官同
奏：“当时西域摩伽陀菩提寺长年师来到西京，内外
博知。敕问答云是龙食。二龙相诤，故落下如石。准此
而言，何必天落，即云是星？夫遥天之物，非凡度量，令
人难知，莫若天也。俗云：‘天为精气，日为阳精’”，星为万
物之精，儒教所安也。星有坠落，乃为石矣。精若是石，
不可有光，性又质重，何所系属？一星之径，大者百里，
一宿首尾，相去数万；百里之物，数万相连，阔狭纵斜，
常不盈缩。又星与日月，光色同耳，但以大小差别不
同。然而日月又当石耶？石既牢密，乌兔焉容？石在气
中，岂能独运？日月辰宿，若皆是气，气体轻浮，当与天
合，往来环转，不得背违，其间迟疾，理宁一等。何故？日
月五星，二十八宿，各有度数，移动不均，宁当气堕，忽
变为石？地既滓浊，法应沉厚，凿土得泉，乃浮水上。积
水之下，复有何物？江河百谷，从何处生？东流到海，何
为不溢？归塘尾闾，渠何所到？沃焦之石，何气所然？潮
汐去还，谁所节度？天汉悬指，那不散落？水性就下，何
故上腾？天地初开，便有星宿；九州未画，列国未分，翦
疆区野，若为躔次，封建以来，谁所制割？国有增减，星
无进退，灾祥祸福，就中不差。悬象之大，列星之伙，何
为分野，止系中国？昴为旄头，匈奴之次，西胡东夷，雕
题交趾，独弃之乎？以此而求，迄无了者，岂得以人事
寻常，抑必宇宙之外乎？凡人所信，惟耳与目，自此之
外，咸致疑焉。儒家说天，自有数义，“或浑或盖，乍穹乍
安，计极所周，苑维所属”，若有亲见，不容不同，若所测
量，宁足依据？何故信凡人之臆说，疑大圣之妙旨，而
欲必无恒沙世界、微尘数劫乎？而邹衍亦有《九州》之
谈。“山中人不信有鱼大如木，海上人不信有木大如
鱼”；汉武帝不信弦胶，魏人不信火布，胡人见锦，不信
有虫食树吐丝所成。吴人身在江南，不信有千人毡
帐；及来河北，不信有二万石船。皆实验也。如世有祝
师及诸幻术，犹能履火蹈刃，种瓜移井，倏忽之间，千
变万化。人力所为，尚能如此，何况神通感应，不可思
量。宝幢百由旬座，化成净土，踊生妙塔乎？又王元策
《西国行传》云：“王使显庆四年至婆”栗阇国王为汉人
设五女戏，其五女传弄三刀，加至十刀。又作绳技腾
虚绳上著履而掷，手弄三仗，刀楯枪等种种关伎，杂
诸幻术，截舌抽肠等，不可具述。

《酉阳杂俎》：“北十魁第一星神名执阴，第二星曰叶诣，
第三星曰视金，第四星曰拒理，第五星曰防仵，第六
星曰开宝，第七星曰招摇。”

轸宿生人，七步无蛇。角宿生人，好嘲戏。女宿生人，亢、
参、危三宿，日作事不成，虚《角》胜。

《云笈七签三洞经教部》，《老子中经》无极太上元君者，
道君也。一身九头，或化为九人，皆衣五色珠衣，冠九
德之冠，上上太乙之子也，非其子也，元气自然耳，正
在兆头上，紫云之中，华盖之下住。兆见之言曰：“皇天
上帝，太上道君曾孙小兆王甲好道，愿得长生，养我
育我，保我护我，毒虫猛兽见我皆蛰伏，令某所为之”
成，所求之得，太清乡虚无里，姓朱愚，名光，字帝卿，乃
在太微勾陈之内一星是也，号曰天皇大帝耀魄宝
兆。常念之，勿忘也。

“南极”者，一也，仙人之首出也，上上太乙也，天之侯王
太尉公也。主诸灾变，国祚吉凶之期。上为荧惑星，下
治霍山。

璇玑者，北斗君也，天之侯王也。主制万二千神，持人
命籍。

胃为太仓，三皇五帝之厨府也。房心为天子之宫，诸
神皆就太仓中饮食，故胃为太仓，日月三道之所行
也。又为大海，中有神龟，神龟上有七星，北斗正在中
央。其龟黄色，状如黄金盘，左右日月照之。

头发神七人，七星精也。神字禄之眉开神，南极老人
元光天灵君也《太上飞行九神玉经》第一天枢星，则阳明星之魂神
也。天枢星威而不曜，光而不照，潜洞太虚，围九百二
十里，对阳明星之西北门，其星则号元斗宫魁精。元
上真皇夫人，姓明通，讳罂元，真名上精。头建飞云华
颓之髻，馀发散至腰，衣紫黄青三色之䙱，带九铃之
绶，口恒吐青气之光，以注于阳明星上，以明星之焕
也。

第二天璇星，则阴精星之魂神也。天璇星景而远映，
照而不焕，潜洞太虚，围五百五十里，对阴精之西门。
其星则号元斗宫虚精上元皇夫人，姓元镜，讳郁勃
光，真名金归。头建飞云华颓之髻，馀发散至腰，衣飞
锦罗裙，凤文锦帔，带灵飞紫绶，口恒吐黑气之光，以
注于阴精星上，以明星之晖曜也。

第三天玑星，则真人星之魄精也。天玑星猛而不显，
晖而不曜，潜洞太虚，围七百七十里，对真人星之东
南门也。其星则号上精宫灵苑元皇夫人，姓常明，讳
化云，真名流爓，头建晨婴宝冠，衣飞云明光锦䙱，带
六山飞晨之绶。口恒吐黄气之精，以注真人星上，以
明星之曜也。

第四天权星，则元冥星之魄精也。天权星微而隐，隐
而同映，潜焕太虚，围八百里，对元冥星之东门也。其
星则号纲极宫上虚神妃华皇夫人，姓开生，讳运明，
真名婴关，头建七称之冠衣。罗凤文之䙱，带金真
王光，口，恒吐赤气之精，以注元冥星上，以明星之焕
曜也。

第五玉衡星，则丹元星之魂灵也。玉衡星大而嘿，踊
而不焕，潜洞太虚，围七百二十里，对丹元星东北门
也。其星则号纪明宫北上金盖中皇夫人，姓元方，讳
神武，真名勃头，建紫晨飞华之冠，衣九色之䙱，带神
虎玉文，口恒吐白气之光，以注丹元星上，以明星之
晖也。

第六闿阳星，则北极星之魄灵也。闿阳星朗而潜照，
晖而不焕，洞微太虚，围七百七十里，对北极之下，开
北洞之门也。其星则号紫极宫安上晨华元皇夫人，
姓王元，讳根华，真名冥会。头建玉晨进贤之冠，衣飞
青羽䙱，带流金火铃，口恒吐绿气之精，以注北极星
上，以明星之曜晖也。

第七摇光星，则天关星之魂太明也。摇光星则光转
空洞，回旋天关，潜焕太虚，围九百里。上对天关星之
南门，下对北极星也。其星则号运天宫玉华灵皇夫
人，姓度元，讳终会，真名启光。头建飞华颓云之髻，馀
发散至腰。衣七色夜光云锦之裙，九色锦帔，带《九天
威灵玉策》。口恒吐赤气之精，注天关星上，以明星之
大光也。

第八洞明星，则辅星之魂精阳明也。洞明星则光回
诸天，总轮上宿，流畅太虚，围九百九十里，上对辅星
西南门也。在天关之上梁，北极之阳芒也。其星则号
空真宫太明常皇夫人，姓幽昇，讳无韵，真名空变。头
建飞云华颓之髻，馀发散至腰，衣飞罗文䙱，带九光
之绶，口恒吐青气之精，注于辅星之上，以常阳大光
也。

第九隐元星，则弼星之魂明空灵也。隐元星则隐息
华盖之下，潜光曜于空洞之中，围九百九十里，上对
弼星之东南门也。其星则号元宝宫空元变灵上皇
夫人，姓冥通，讳万先，真名常阳。头建飞云七称玉冠，
衣青文锦䙱，带九光夜烛，口恒吐黑气之精，注于弼
星之上，以明焕隐洞之光也。

阳明星，天之太尉，司政主非。上总九天上真，中监五
岳飞仙，下领后学真人。天地神灵，功过轻重，莫不隶
焉。星围九百二十里，皆琉璃水晶，中有玉树青实，金
翅之鸟栖宿其上。自生青精玉芝，食之一口，寿九万
年。星有九门，门有四光芒，皆爓照九亿万里中。上有
青城玉楼，据斗真人号曰太上宫青城玉楼九晨君，
姓上云，“讳法婴容，字董洞阳，摇天槌头，建九晨玉冠，
衣青羽飞裳，手执《斗中元图》，坐玉楼之中。有元名玉
箓，当得知九晨君内讳。知者玉晨下映，明星元降。”修
其道，飞行太空，升入九门之内也。

阴精星，天之上宰，主禄位。上总天宿，下领万灵，及学
仙之人，诸学道及兆民宿命禄位，莫不隶焉。星围五
百五十里，亦皆瑠璃水精，中有玉树，黑实金翅鸟所
栖，自生元芝玉饴，食之一口，得寿五万年。星有五门，
门有四光芒，爓照九亿万里中。上有五色玉楼，攀魁
真人，号曰中元宫五色玉楼北上晨君，姓育婴，讳元
上瓫，字昌阳，文激明光。头建元精玉冠，衣元羽飞裳，
手执五色羽节，坐玉楼之中。若有元名朱台，当得知
上晨君内讳。知者则北上下映，阴精元降。修行其道，
则飞行太虚，昇入五门之内也。

真人星，天之司空，主神仙。上总九天高真，中监五岳
灵仙，下领学道之人，真仙之流莫不隶焉。星围七百
七十里，亦皆瑠璃木精，中有玉树，黄实金翅，鸟所栖，
自生黄精玉芝，食之一口得寿三千万岁。星有十二门，门有四光芒，爓照九亿万里。中上有黄台玉楼，真
人号曰真元宫中黄台玉楼主仙华晨君，姓归㻂，讳
妙阴光，字通度元度凝脂。头建飞晨宝冠，衣青羽飞
裳，手执斗中青箓，坐玉楼之中。若有元名大诸，当得
知华晨君内讳。知者则华晨下映，真人元降。修行其
道，则飞行太空，昇入十二门之内也。

元冥星，天之游击，主伐逆。上总九天鬼神，中领北帝
三官，下监万兆，伐逆不臣，诸以凶悖，莫不隶焉。星围
八百里，亦皆瑠璃水精，中有玉树，赤实金翅，鸟所栖，
自生丹芝流瑛，食之一口得寿八千万年。星有三门，
门有四光芒，爓照九亿万里中。上有朱台玉楼。出斗
真人，号曰纽幽宫中朱台玉楼元上飞盖晨君，姓冥
枢，讳定宣觉，字法明，度瑶天柱。头建三华宝晨冠，衣
丹锦飞裳，手执命灵之节，坐玉楼之中。若有元名玉
格，当得飞盖晨君内讳。知者则飞盖下映，元冥元降。
修行其道，则飞行太空，上升入三门之内也。

丹元星，天之斗君，主命录籍。上总《九天谱箓》，中统鬼
神部目，下领学真兆民命籍，诸天诸地莫不总统。星
围七百二十里，亦皆瑠璃水精，中有赤树白实，金翅
鸟所栖，自生金精冶炼之膏，食之一口，得寿七万年。
星有七门，门有四光芒，爓照九亿万里中。上有素台
金楼蹑纪真人，号曰纲神宫中素台金楼蹑纪真人、
金魁七晨君，姓上开，讳冥通光，字朱焕元变五道。头
建七宝飞天冠，衣白锦飞裙，手执《青元箓籍》，坐金楼
之中。若有元名崑台，当得知七晨君内讳。知者则七
晨下映，丹元元降。修行其道，则飞行太空，上升入七
门之内也。

北极星，天之太常，主昇进。上总九天上真，中统五岳
飞仙，下领学者之身。凡功勤得道，转输阶级，悉总之
焉。星围七百七十里，亦皆瑠璃水精，中有黑树白子，
金翅鸟所栖，自生元芝水瑛，食之一口寿五万年。星
有八门，门有四光芒，爓照九亿万里中。上有元台玉
楼。步纲真人号曰纪明宫中元台玉楼北晨飞华君，
姓明灵，讳长明化，字渊洞源昌上元。头建飞精华冠，
衣紫锦飞裳，手执九斗玉策，坐玉楼之中。若有元名
金台，当得知飞华君内讳。知者则飞华下映，北极元
降。修行其道，则飞行太空，上升八门之内也。

天关星，天之上帝，主天地机运，如四时长养，天地否
泰劫会，莫不隶焉。星围九百里，亦皆瑠璃水精，中有
三华之树，五色之实，金翅鸟所栖生自然九味芝膏，
服之一口，身生九色之光，得寿九万年。星有一门，门
有九光芒，总运九天之气，爓照九亿万里中。上有九
层玉楼，乘龙真人号曰关会宫九层玉楼总灵九元
北盖晨君，姓元枢，讳转光，字会元，终明天徒，头建九
元宝冠，衣九色锦裳，手执晖神之章，坐玉楼之中。若
有元名九天帝图玉箓，当得知北盖晨君内讳，知者
则北盖君下映天关元降，修行其道，飞行太虚，昇入
一门之内也。

辅星，天尊玉帝之星也。曰常。常者，常阳。主飞仙。上总
九天，下领九地，五岳四渎神仙之官，悉由之焉。星围
九百九十里，亦皆瑠璃水精，中有青华之树，自有九
音之字。上有青鸟三足，鸟生自然瑠璃芝瑛，食之一
口，得与玉帝同真。星有八门，交通八气。门有四光芒，
爓照九天之上。中有紫气，玉楼游行。三命真人，号曰
帝席宫中紫气玉楼帝尊九晨君，姓精常，讳常无瓮，
字元解子，空正上开延，头建飞精玉冠，衣九色衣，手
执火铃，坐玉楼之中。若有元名上清，得知帝尊内讳，
知者则帝尊下暎，辅星元降。修行其道，飞行太空，昇
入八门之内也。

弼星，太帝真星也。曰空空者，恒空隐也。主变化无方。
星围九百九十里，亦瑠璃水精。中有三华之树，自生
九天玉章，上有金口之凤，口衔火铃，中生自然七曜
之晖，得食晖一口，与太帝同。真星有九门交关，九天
门有四光芒，爓照八极之外，无央之中也。中有玉台
紫馆徘徊三阳真人，号曰上尊宫中玉楼紫馆帝真
元晨君，姓幽空，讳空无先，字隐元觉冥阳晖幽寥元。
头建飞天玉冠，衣九天龙衣，手执帝章，坐紫馆之中。
若有元名九天，得知帝真内讳，知者则能隐形藏身，
修行其道，则飞升九门之内也。

元门《宝海经》曰：“阳精为日，阴精为月，分日月之精为
星辰。纲者，连星也。纪者，缀星也。星形正圆如丸，不应
似贯珠穿度，又不容作铃鼻相缀，理宜如破箭竿，还
相合以成体。天地初成无子，举翅飞上，乃在华盖之
下，左有北辰，右有北斗，星辰稍备，东西南北，稍正星
辰，共以真道要养万二千物，下及六畜粪土草木，皆”
被服其秘道要德而生长焉。

北辰星者，众神之本也。凡星各有主掌，皆系于北辰。
北辰者，北极不动之星也。其神正坐元丹宫，名太一
君也。极之为言者，界也。是五方界俱集于中央，是最
尊居中也。中极一名为天中上极星也，是最居天之
中。东方少阳，名为东极星，西方少阴，名为西极星，南方太阳，名为南极星，中央名为中和上极上星，故最
高最尊，为众星之主也。北极星，天之太常，其神主昇
进，上总九天，中统五岳，下领学者。“北极星围七百七
十里，中有元台玉楼真人，号飞华君，姓羽灵，讳昌元，
著飞精华冠，衣紫锦裳，执玉策。太极君名北辰，主帝
制御万神。北极神人坐禄炁之光。北斗星者，太极之
紫盖，元真之灵床，九皇之神席，天尊之偃房。第一太
星精名元枢，神曰阳明；第二元星名曰北台，神曰阴
精；第三真星名曰九极上真，神又曰真人；第四纽星
名曰璇相，神曰元冥；第五纲星名曰太平，神曰丹元；
第六纪星名曰命机，神曰北极；第七关星名曰元阳，
神曰天关；第八帝星名曰高上皇，神曰八景虚元君；
第九尊星号太微玉”帝君，神曰太素七晨元君斗。斗有
魂魄之星，回旋在斗外，裹缠于斗，斗在内也。阳明阴
精二星之间星，斗魂魄魁首也，名曰天枢魂神斗。次
第二星，名曰天璇魂神斗。次行第三星，名曰天机魄
精斗。次行第四星，名曰天权魄精斗。次行第五星，名
曰玉衡魄灵斗。次行第六星，名曰闿阳魄灵斗。次行
第七星，名曰摇光大明七星，去地四十万里，围七百
二十里，皆金精琉璃为其郭，七曜紫晖开其光，号为
帝车，运于中央，临制四方，分调阴阳，四时五行皆禀
之焉。

北斗君，字君时，一字充。北斗神君本江夏人，姓伯，名
大万。挟万二千石。左右神人，姓雷，名机，字太阴。主天
下诸仙人。又招摇与玉衡为轮，北斗之星，精曜九道，
光映十天。

北斗九星，七见二隐，其第八第九，是帝皇太尊精神
也。内辅一星，在北斗第三星，不可得见，见之长生成
神圣也。《外辅》一星，在北斗第六星下，相去一寸许。若
惊恐厌魅，起视之吉。

南斗神君，字流时。南斗字君元。南斗君是河东人，姓
赵，名赦先，字君迁。南斗君坐左右神人姓戴，名道，字
叔生，大道君子也。

“东斗主击君，西斗主伐君，中斗伏逆君。紫微宫内神，
姓柳，字君明。紫微君字露光，夫人姓王，讳叔华。太微
星君字卿元。太微内有三皇，一曰皇君，二曰天皇，三
曰皇老。此即三元之气，混沌之真，在太微总领符命
也。文昌星神君字先常，天子司命之符也。土官星所
主，能致山内果实，旦为猿，昼为猴，暮为死石。璇玑星”
君，字处行，钩陈水星主之。常陈，天之虎贲也。五车，天
之五岳，能致甘露麒麟。三台星，天之陛官。旦为龙，昼
为蛇，暮为鱼。三神者，三台之灵也。上台神君字显真，
上台名虚精，主金玉。中台神君字章明，中台名六淳，
主禄位。中台两星小阔，晋张华为司空，死其星开。下
台神君字际生，下台名曲生，主土田。“轩辕星，天之后
妃，土官也，其神旦为羊，昼为蟹，暮为鳖。《洞明星》，姓幽
昇，讳幽韵。《真人星》，姓归珩，讳妙光，字度元，天之司空，
主五岳灵仙。”

织女水官星，能致神芝，食之，寿与天地无极。传舍水
官星，主天符。南戒星同。北戒水官星，旦为马，昼为鹿，
暮为麞。天市星，天之仓曹神，能致明月珠。旦为木，昼
为兔，暮为貉。平门土官星，能致神女倡乐。旦为生木，
昼为豕，暮为蛦蝓。元冥星，姓冥枢，讳定宣觉，字法开
度，真名执天之游击也。主伐逆。上总九天鬼神，中领
“北帝三官，下监万兆。谷土星能致飞鸟来，朱雀旦为
鸡昼为乌暮为鸢。《积水》星能致四方万物，恣其所欲，
坐在立亡。狼星能致天帝君百二十神。”

二十八宿，“甲从官，阳神也，角星神主之。”阳神九人，姓
宾，名远生，衣绿元单衣，角星宿主之。“乙从官，阴神也，
亢星神主之。”阴神四人，姓扶，名司马。马头赤身，衣赤
缇单衣，带剑，亢星神主之。“丙从官，阳神也，氐星神主
之。”阳神十三人，姓王，名师子，衣青纱单衣，氐星神主
之。丁从官，阴神也，房星神主之。阴神八人，姓洪，名寄
生。衣绛绯单衣，房星神主之。戊从官，阳神也，心星神
主之。心星火也，为“工”，故在东方。阳神五人，姓女，名涂
祖。牛头人身，衣黄单衣，带剑，心星神主之。己从官，阴
神也，尾星神主之。阴神十一人，姓涂，名徐泽。兔头人
身，衣青单衣，尾星神主之。庚从官，阳神也，箕星神主
之。“桑木”者，箕星之精也。阳神十一人，姓〈阙〉名仲。衣飘
飖玉纱单衣，箕星神主之。辛从官，阴神也，南斗星神
主之。阴神四人，姓阳，名多，衣青单衣，持矛，南斗星神
主之。壬从官，阳神也，牛星神主之。阳神十二人，姓柳，
名将生。衣绛元单衣，牛星神主之。癸从官，阴神也，女
星神主之。阴神姓刁，名徐，字郁子。犬头人身，女星神
主之。寅从官，孟神也，虚星神主之。槐者，虚星之精也。
孟神四人，姓木，名徐他，鼠头人身，衣银黑单衣，带剑，
虚星神主之。卯从官，仲神也，危星神主之。仲神十一
人，姓刘，名归生，衣琼纹单衣，带剑，危星神主之。辰从
官，季神也，营室星神主之。营室之内，五色杂神。营室
天子受命之司，水官星神主之。季神八人，姓吕，名昇，
衣黄锦单衣，营室星神主“之。巳从官，孟神也，东壁星神主之。孟神七人，姓石，名苏和，豕头人身，衣黑单衣，
带剑，东壁星神主之。午从官，仲神也，奎星神主之。仲
神六人，姓黑名石胜，衣丹纱单衣，带剑，奎星神主之。
未从官，季神也，娄星神主之。季神十三人，姓竺名远
来，衣流荧单衣，娄星神主之。申从官，孟神也，胃星神
主之。孟神八人，姓冯，名谢君，衣流黄单衣，带剑，胃星
神主之。酉从官，仲神也，昴星神主之。”“仲神四人，姓张，
名弩，小衣绿青单衣，昴星神主之。戌从官，季神也，毕
星神主之。季神姓桑，名公孙，带剑，衣白毛单衣，毕星
神主之。亥从官，孟神也，觜星神主之。”“孟神十一人，姓
王，名平，衣青龙单衣，觜星神主之。子从官，仲神”也，参
星神主之。仲神八人，姓铜，名徐舒，衣黄。单衣，带剑，
参星神主之。丑从官，季神也，井星神主之。季神九人，
名搏阳，衣黄水单衣，带剑，能致凤凰，元武东井星神
主之。《震》，干之长男也，鬼星神主之。长男神五人，姓作，
名涂于，蛇头、黑身，带剑，衣赤野单衣，鬼星神主之。《坎》，
干之中子也，柳星神主之。中男神四人，姓角，名石襄，
羊头人身，衣黄韦单衣，柳星神主之。《艮》，干之少子也，
七星神主之。少子神五人，名胜子。衣飞霞单衣，七星
神主之。《巽》，《坤》之长女也，张星神主之。长女神五人，姓
李，名神子。衣赤血单衣，张星神主之。离，坤之中女也，
翼星神主之。中女神十人，姓张，名奴子。衣赭黑单衣，
带剑，翼星神主之。《兑》，坤之少女也，轸星神主之。少女
五人，姓〈阙〉名“苏子，衣流黄单衣，《轸星神》主之。”

北斗九星职位总主。《黄老经》曰：“北斗第一天枢星，则
阳明星之魂神也。第二天璇星，则阴精星之魂神也。
第三天机星，则真人星之魄精也。第四天权星，则元
冥星之魄精也。第五玉衡星，则丹元星之魄灵也。第
六闿阳星，则北极星之魄灵也。第七摇光星，则天关
星之魂大明也。第八洞明星，则辅星之魂精阳明也。
‘第九隐元星’”，则弼星之魂，明空灵也。

阳明星，天之太尉，司政主非。上总九天上真，中监五
岳飞仙，下领后学真之人。天地神灵，功过轻重，莫不
隶焉。

《阴精星》，天之上宰，主禄位。上总天宿，下领万灵，及学
仙之人。诸以学道及兆民宿命禄位，莫不隶焉。
《真人》星，天之司空，主神仙。上总九天高真，中监五岳
灵仙，下领学道之人，真仙之官，莫不隶焉。

元冥星天之游击，主伐逆。上总九天鬼神，中领北帝
三官，下监万兆，伐逆不臣，诸以凶勃，莫不隶焉。
丹元星天之斗君，主命录籍，上总《九天谱录》，中统鬼
神簿目，下领学真兆民命籍。诸天诸地，莫不总统。
北极星天之太常，主昇进。上总九天上真，中统五岳
飞仙，下领学者之身。凡以功勤得转轮阶级，悉总之
焉。

《天关星》，天之上帝，主天地机运，如四时长短，天地否
泰劫会，莫不隶焉。

辅星，天尊玉帝之星也。曰“常”者，常阳。主飞仙。上总九
天，下领九地。五岳四渎神仙之官，悉由之焉。

弼星，太常真星也；曰“空”者，常空隐也。主变化无方。
《河图宝录》云：“第一阳明星，天之太尉，司正，主非。上总
九天之真，中监五岳飞仙，下领后学真人，天地神灵，
功过轻重。围九百二十里，有青城玉楼。据斗真人号
九晨君，姓上灵，讳摇天捶。冠九晨玉冠，衣青羽飞裳，
执《斗元图》，坐玉楼中。知内讳者，玉晨下映，飞行太空。
第”二阴精星，天之上宰，主禄位。上总天宿，下领万灵，
及学仙之人。围五百五十五里，有五色玉楼。攀魁真
人号北上晨君，姓育婴，讳激明光。冠元精玉冠，衣元
羽飞裳，执五色羽节。

第三真人星，天之司空，主神仙。上总九天高真，中监
五岳灵仙，下领学道之人。围七百七十里，有黄台玉
楼，真人号“主仙华神君，姓归㻂，讳度众踖。”冠飞晨宝
冠，衣青羽飞裳，执斗中青箓。

第四元冥星，天之游击，主伐逆。上总九天鬼神，中领
北帝三官，下监万兆。围八百里，有朱台玉楼。出斗真
人，号元上飞盖晨君，姓冥枢，讳摇天柱。冠三华宝晨
冠，衣丹锦飞裳，执九灵之节。

第五丹元星，天之北斗君，主命箓籍。上总九天诸箓，
中统鬼神簿目，下领学真兆民命籍。诸天诸地，莫不
总统。围七百二十里，有素台金楼。蹑纪真人号金魁
七晨君，姓上开，讳变五道。冠七宝飞天冠，衣白锦飞
裳，执《青元籍》。

第六北极星，天之太常，主昇进。上总九天上真，中统
五岳飞仙，下领学者阶级。围七百七十里，有元台玉
楼。步刚真人号北晨飞华君，姓明灵，讳昌上元。冠飞
精华冠，衣紫锦飞裳，执《九斗玉策》。

第七天关星，天之上帝，主天地机运，四时长短、否泰
劫会。围九百里，有九层玉楼，乘龙真人号总灵九元
北盖晨君，姓元枢，讳明天徒。冠九元宝冠，衣九色锦
裳，执晖神之印。

第八辅星，天尊玉帝之星，曰常阳也，主飞仙。上总九天，下领九地，五岳四渎神仙之官。围九百九十里，有
紫炁玉楼，游行三界。真人号帝尊九晨君，姓精常，讳
空上开正延，冠飞精玉冠，衣九色凤衣，执火铃。
第九弼星，太帝真人星，曰空隐也，主变化无方。围九
百九十里，有玉楼紫馆，徘徊三阳真人，号帝真元星
君，姓幽空，讳“冥阳晖幽寥。”冠飞天玉冠，衣九天龙衣，
执帝章。

次司命法老君日：“左司命一人也，姓韩，名思，字元信，
长乐人也，司录司伐等属焉。”左司命有三十六大员
官。

右“司命”姓张，名《获邑》，字子良，广阳人也。司录、司非等
属焉。“右司命”亦有三十六大员官。

“上台星各虚精，求之感帝王之梦及金玉，念名求之，
必应。中台星名六淳，求官禄盛兴，念名求之，必得吉
遂。”“下台星名曲生，求妻妾奴婢，念名求之，必遂。”
《二十八治二十八宿要诀》“第一角宿，上治无极虚无
元形，下治阳平山。”

第二亢宿，上治无极，虚无自然，下治鹿堂山。

第三氐宿，上治无极元，元无为，下治鹄鸣山。

第四房宿，“上治虚白，下治漓沅山。”

第五心宿，“上治洞白，下治葛璝山。”
第六尾宿，“上治三一，下治《庚除山》。”

第七箕宿，上治三元，下治秦中山。

第八斗宿，上治三五，下治真多山。〈右上八品无上治之〉
第九牛宿，上治九天，下治昌利山。

第十女宿，上治五城，下治隶上山。

第十一虚宿，上治元神，下治“涌泉山。”

第十二危“宿，上治丹田，下治稠粳山。
第十三室宿，上治常先，下治北平山。”

第十四壁宿，上治“金梁，下治本竹山。”

第十五奎宿，上治六府，下治蒙秦山。

第十六娄宿，上治太一君，下治平盖山。〈右中八品元老治之〉
第十七胃宿，上治五龙，下治“云台山。”

第十八昴宿，上治随天，下治浕口山。

第十九“毕宿，上治六丁，下治后城山。”

第二十觜宿，上治十二辰，下治公慕山。

第二十一参宿，上治还身，下治平冈山。

第二十二井宿，上治拘神，下治主簿山。

第二十三鬼宿，上治无形，下治玉局山。

第二十四柳宿，上治聚元，下治北邙山。〈右下八品太上治之〉
太上汉安二年正月七日中时，二十四治，上八中八、
下八，以应二十四气，付天师张道陵。

第二十五星宿，上治别形，下治冈氐山。

第二十六张宿，上治保气，下治白石山。

第二十七翼宿，上治五玉，下治锺茂山。

第二十八轸宿，上治金堂，下治具山。

天师所立四治天师以建安元年正月七日，出下四
治，名《备治》，合前二十八宿也。星宿治随天立，历运设
教，劫劫有受，命为天师者，各各申明，济世度人，以至
太平。太平君出，更加有司，随其才德，进位神仙。
天师以汉安元年七月七日立四治付嗣师，以备二
十八宿。

第一冈氐治，在兰武山，应星宿。

第二白石治，在元极山，应张宿。

第三具山治，在饭阳山，应翼宿。

第四“锺茂治，在元东山，应轸宿。”

“禀生受命北斗第一星中，名太上宫，宫中有帝君《变
隐逃元》内妃，名太一法怛，字幸正扶，著黄锦帔，丹青
飞裙，颓云髻。”
“第二星中，名中元宫，宫中有帝君《保胎化形》内嫔，名
太一三瓮，字罗朱婴，著赤锦帔，绿羽飞裙，颓云髻。”
“第三星中，名真元宫，宫中有帝君《六遁七隐》上元丹
母，名太一虚夷，字仲双兆，著青锦帔，绣羽”华飞裙，颓
云髻。

第四星中有纽幽宫，宫中有帝君匿景藏光。中元内
妃，名太一七烈，字横单槃，著青锦帔黄华羽裙，颓云
髻。

第五星中名纲神宫，宫中有帝君变体《易景》。斗中太
女名太一郁书，字畴丘兰，著朱锦帔，紫青飞裙，颓云
髻。

第六星中名纪明宫，宫中有帝君隐迹散众。斗中中
女名太一气精，字抱定陵，著朱锦帔，青绣飞裙，颓云
髻。

第七星中名关会宫，宫中有帝君分景万形。斗中少
女名太一都墨，字天凡，著朱锦帔青华明羽裙，颓云
髻。

“第八星中名帝席宫，宫中有帝君，化日月水火。斗中
高皇左夫人，名太一石启珠，字落茂华，著紫锦帔，绣
羽飞丹裙，颓云髻。
第九星中名上尊宫，宫中有帝君，化金石山河。斗中
高皇右夫人，名太一条，字云育元，著绿锦帔，翠羽华
裙，颓云髻。”
《中吴纪闻》：“昆山县东，地名黄姑，父老相传，尝有织女
牵牛星降于此地，织女”以金篦划河水，河水涌溢，牵
牛因不得渡。今庙西有水名“百沸河”，乡人异之，为之
立祠。